
A kannabidiol és az orális antiszeptikus oldatok hatékonyságának vizsgálata a szájüregi mikrobiomra, különös tekintettel a parodontopatogénekre

Kulcsszavak: orális antiszeptikumok; CBD; antibakteriális hatás; orális mikrobiom; parodontopatogén baktériumok
Bevezetés: Kutatásunk célja az orális antiszeptikumok és a kannabidiol (CBD) antibakteriális hatásának vizsgálata az orális apatogén és parodontopatogén baktériumtörzsekre.
Anyag és módszer: Tanulmányunkban véres agar és Fastidious Anaerobe Agar táptalajon, kicseppentéses módszerrel vizsgáltuk, képesek-e az oldatok megőrizni az orális mikrobiom egyensúlyát, majd kutatásunkat kiterjesztettük parodontitises betegekből már izolált patogén törzsekre.
Eredmények: Az orális aerob baktériumok esetén nem volt különbség a klórhexidin-diglükonátot tartalmazó 1.-5. oldat és a fluoridokat tartalmazó 6. oldat antibakteriális hatása között. A 7. oldat növényi illóolajokat tartalmazott, hatástalan volt a Streptococcus oralis ellen, a CBD hatástalan volt a Lactobacillus gasseri ellen. A vizsgált anaerob törzsek közül a Prevotella nigrescens esetében kiváló antibakteriális hatása volt az 1.-6. oldatnak, kisebb mértékű a 8-as oldatnak és minimális a 7-es oldatnak. A Prevotella további törzseinél nem volt jelentős különbség az oldatok hatása között. A vizsgált szerek legkevésbé mutattak hatékonyságot a Porphyromonas gingivalisal szemben. Az elemzett Fusobacterium törzsek esetében hasonló hatékonyságot mutattak az 1.-5. oldatok. A Veillonella atypica és a Parvimonas micra törzsekre a 1.-6. oldat kiváló antibakteriális hatást mutattak, míg a 7. oldat nem. Minden oldat (kivétel: 7-es és CBD) kiváló antibakteriális hatással volt az Actynomices oris törzsekre. Az Eikenella corrodens ellen a 6-os, 7-es és a CBD minimális gátlást mutatott az 1-2-3-as és 5-ös oldatok hatása kiváló volt.
Megbeszélés: Összességében a 7-es oldatnak volt a leggyengébb antibakteriális hatása. A készítmények közül a vizsgált törzsekre a különböző százalékban klórhexidin-diglükonátot tartalmazó 1.-5. oldatok voltak a leghatásosabbak. A hatásuk minimális volt az orális aerob törzsekre, így az orális mikrobiótát nem gátolták jelentősen.



